হরবোলা

হরবোলা ("হর" অর্থে 'সব' ও "বোলা" অর্থে 'বোল' বা ' বুলি' নিয়ে গঠিত) শব্দটির অর্থ হলো - 'যে বহু বুলি বলে বা বলতে পারে'। ইংরাজীতে "Mimicry" এবং হিন্দিতে "आवाज का जादु"।

অন্যের স্বর অবিকল অনুকরণ করতে পারে যে ব্যক্তি বা প্রাণী (বাংলায় বিশেষত তিন প্রজাতির পাতা বুলবুলি জাতীয় পাখি) তাদেরকে হরবোলা বলা হয়ে থাকে।  অন্যের স্বর অবিকল অনুকরণ করার কৌশল অনেক ক্ষেত্রে স্বকীয় হয় আবার অনুশীলন বা চর্চার মধ্য দিয়েও অর্জন যায়। এরা এমন সব ধ্বনি সৃষ্টি করতে পারেন, যা কৃত্রিম যন্ত্রপাতি দিয়ে করা আগে করা সম্ভব হত না।  প্রাকৃতিক বা যান্ত্রিক যে কোন ধরনের শব্দের অনুকরণ পারদর্শী হরবোলার কণ্ঠে বাস্তবিক শব্দকে চ্যালেঞ্জের সামনে দাঁড় করায়। কারণ, শব্দ সৃষ্টিতে শব্দের সঙ্গে 'ভাব' তথা মুড যুক্ত হয়ে যায়। তাই হরবোলা মনোমুগ্ধকর বিনোদনের জন্য একধরনের পরিবেশন শিল্পকলা - হরবোলার শৈল্পিক পেশা। নামকরণ করেছিলেন  রবীন্দ্রনাথ স্বয়ং। সৃজনশীল ও নান্দনিক রুচির এই পেশা মূলত অনুকৃতি বা 'শব্দানুকরণ' ভিত্তিক। একসময়ে বহুরূপীর ন্যায় পেশাটির বেশ প্রচলন ছিল বাংলায়, বাংলা সাহিত্যে। প্রাচীন ভারতে হরবোলারা লোকসংস্কৃতিতেও নায়ক হিসাবে স্বীকৃত। । বেতারনাট্যে এঁদের প্রায়শই প্রয়োজন পড়ে। নাট‍্যপ্রযোজক জগন্নাথ বসু এদের “শব্দের দোকানিরা” বলেন।

উদ্ভব
মানুষের স্বাভাবিক প্রবণতা হল অনুকরণ করার। বাল‍্যকাল থেকে পরিণত বয়স পর্যন্ত মানুষ একে অপরকে অনুকরণ করে চলেছে। তাই হরবোলার উদ্ভব কবে হয়েছিল তা সঠিক করে উল্লেখ করা সম্ভব না হলেও, অনুমিত হয় গুহাবাসী অবস্থায় মানুষ শিকারের সুবিধায় জীবজন্তু, পশু পাখির ডাক নকল করা রপ্ত করেছিল। তবে বিনোদনের জন্য সঙ্গীতের সুর সৃষ্টির আগেই হরবোলার মতো ধ্বনির ব্যবহার এসেছে বলা চলে। তবে বাংলায় হরবোলা এসেছে ১৯৩৫ খ্রিস্টাব্দের যেদিন রবীন ভট্টাচার্য  নামের দশ বছরের বালক খুশিতে  রবীন্দ্রনাথকে শান্তিনিকেতনে পাখ-পাখালির ডাক শুনিয়ে মুগ্ধ করেন। তিনিই তাকে নাম দেন - ‘হরবোলা রবীন ভট্টাচার্য'।

বাংলার তিন প্রজাতির
পাতা বুলবুলি জাতীয় পাখি- সোনালি-কপাল পাতা বুলবুলি , নীলডানা পাতা বুলবুলি এবং কমলাপেট পাতা বুলবুলি বনের পাখি ও বিভিন্ন প্রাণীর স্বর অবিকল অনুকরণ করতে পারে বলে হরবোলা পাখি নামেও পরিচিত হয়।

 বর্তমান পরিস্থিতি
বিশ্ব শতকের মাঝামাঝি সময়ে হরবোলা পশ্চিমবঙ্গেই মূলত পরিবেশন শিল্পকলা হিসাবে নিজের স্থান করে নিয়েছিল। মঞ্চে, বেতারে, টেলিভিশনে, হরবোলার একক উপস্থিতিতে তাদের মনোরঞ্জক উপস্থাপনা বা এগুলির সাথে চলচ্চিত্রে, যাত্রায় সংযোজিত হয়ে যেমন আবহ সৃষ্টি করেছে এবং বিষয়বস্তু উপস্থাপনে অংশগ্রহণকাররী শিল্পীদের অভিনয়কে প্রাণবন্ত করে তুলতে সাহায্য করেছে, তা ছিল প্রশংসনীয়। এদের সহায়তার সামগ্রিক সুন্দর উপস্থাপনা শ্রোতা বা দর্শকরা উপভোগ করতেন। তাদের কণ্ঠ শ্রোতাদের মনে স্মরণীয় হয়ে থাকত, মোহিত করত। তারই উপর  সত্যজিৎ রায়ের ‘সুজন হরবোলা’ রূপকথার গল্পে হরবোলা সুজন মন জয় করেছিল এক রাজকন্যার। কিন্তু সময়ের পরিবর্তনে আর আধুনিক প্রযুক্তির অভাবনীয় অগ্রগতির ফলে অন্যান্য বহু পেশার সাথে হরবোলাদের শৈল্পিক পেশাও হারিয়ে যেতে বসেছে। যে পেশাদার হরবোলা শিল্পীদের নিয়ে পেশার উত্থান তা অস্তিত্ব ক্রমশ সংকটনাপন্ন। হাতে গোনা এখনও যারা আছেন, তারা সকলেই প্রায় বৃদ্ধ বয়সে উপনীত হয়েছেন। তাদের কয়েকজন হলেন সুনীল আদক, শুভেন্দু বিশ্বাস, সুরজিৎ অধিকারীরা। নতুনেরা এই পেশায় বা শিল্প শৈলিতে আগ্রহী নন, উৎসাহও পান না।

হরবোলা শিল্প বাঁচিয়ে রাখার আপ্রাণ চেষ্টা করে চলেছেন এরা। কেউ কেউ উত্তরসূরীদের তালিম দিতে খুলেছেন অ্যাকাডেমি, রচনা করছেন নানা গ্রন্থ।

ভারতীয় সংস্কৃতিতে

হরবোলারা প্রাচীন ভারতীয় লোকসংস্কৃতির  ধারক ও বাহক হিসাবে গণ্য হন। ভারতের হিন্দি বলয়ের কিছু অংশে ( উত্তরপ্রদেশ, ছত্তিশগড়, মধ্যপ্রদেশ) হরবোলার 'হর' অর্থে 'হরি', 'শিব' বা 'মহাদেব' বুঝায়। তাই শিবের ঐতিহ্য ও স্তুতি তথা মাহাত্ম্য প্রচারে হরবোলারা পদচারণায় তাদের কণ্ঠস্বরের বৈচিত্র্যে (নানা সুরের ভাঁজে) শ্রোতাদের বিনোদনে লোকনৃত্য পরিবেশন করেন। মধ্যযুগীয় সময়ে বুন্দেলখণ্ড অঞ্চলে সৈনিকেরা পদচারণা করতে করতে রাজার ও সৈনিকদের বীরগাথা প্রচার করত।  বাংলার হরবোলার মত হিন্দি বলয়ের হরবোলার গায়কিও স্তব্ধ হতে চলেছ। 

তথ্যসূত্র
বিষয়শ্রেণী:পরিবেশন শিল্পকলা
বিষয়শ্রেণী: ভারতীয় শিল্পকলা
বিষয়শ্রেণী:হরবোলা